DA Den Europæiske Unions Tidende C 300/24

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2009/C 300/09

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen

ENHEDSDOKUMENT

RÅDETS FORORDNING (EF) Nr. 510/2006

»FAGIOLO CANNELLINO DI ATINA«

EF-Nr.: IT-PDO-0005-0681-25.02.2008

BGB ( ) BOB ( X )

1. Produktets navn:

»Fagiolo Cannellino di Attina«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produktets art (jf. bilag II):

Kategori 1.6: Frugt, grøntsager og korn, også forarbejdet

3.2. Beskrivelse af produktet med betegnelsen »Fagiolo Cannellino di Atina«:

Den beskyttede oprindelsesbetegnelse »Fagiolo Cannellino di Atina« betegner det produkt, der fremkommer ved dyrkning af planten Phaseulus vulgaris L, lokal økotype »Cannellino di Atina«. På markedsføringstidspunktet skal »Fagiolo Cannellino di Atina« have følgende karakteristika:

Form : nyreformet, let ellipseformet og flad Størrelse : længde på mellem 0,9 cm og 1,4 cm og bredde på mellem 0,5 cm og 0,6 cm Farve : mat hvid Hinde : tynd Gennemsnitsvægt pr. 100 bønner : fra mindst 38 g til højst 50 g Skind : er blødt og opløses i munden efter kogning De tørre bønners fugtighedsindhold på markedsføringstidspunktet : ≤ 13 %

Til forskel fra andre bønner behøver »Fagiolo Cannellino di Atina« ikke udblødes inden kogning.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke produktionsfaser, som skal finde sted i det afgrænsede geografiske område:

Samtlige produktionsfaser skal foregå i det område, der er afgrænset i punkt 4.

3.6. Særlige regler vedrørende udskæring, rivning eller emballering osv.:

Bønner med den beskyttede oprindelsesbetegnelse »Fagiolo Cannellino di Atina« skal emballeres i det geografiske område, der er anført i punkt 4. Da produktet ikke er behandlet med nogen form for konserveringsmiddel, vil det ved transport uden for produktionsområdet kunne blive udsat for betydelige temperaturudsving og for fugt, som ud over at ændre dets organoleptiske egenskaber, kan skabe betingelser for bønnebilleangreb, der gør bønnerne uanvendelige.

Følgende typer emballage er tilladt: poser på mellem 250 g og 5 kg, vakuumpakkede poser på mellem 250 g og 5 kg, bakker på mellem 250 g og 3 kg, og vakuumpakkede bakker på mellem 250 g og 3 kg. Bønnerne kan også sælges dybfrosne i ovennævnte emballagetyper.

3.7. Specifikke mærkningsregler:

Foruden fællesskabssymbolet og de lovbestemte oplysninger skal følgende yderligere oplysninger være angivet på pakningen med tydelige og læsbare trykte bogstaver: »Fagiolo Cannellino di Atina« efterfulgt af akronymet DOP (beskyttet oprindelsesbetegnelse), produktions- og emballeringsvirksomhedens navn, firmabetegnelse og adresse. Der må ikke anføres andre oplysninger end de udtrykkeligt foreskrevne. Det er dog tilladt at benytte henvisninger til private mærker, når blot de ikke indeholder anprisninger eller kan vildlede forbrugerne, og at angive navnet på den bedrift, produktet stammer fra, samt andre sandfærdige og dokumenterbare henvisninger, der er tilladt i henhold til fællesskabslovgivningen eller den nationale eller regionale lovgivning. Betegnelsen »Fagiolo Cannellino di Atina« kan ikke oversættes. Betegnelsens logo består af to koncentriske cirkler: den inderste har orangefarvet baggrund, og indeholder en tobaksfarvet bønne med den beskyttede oprindelsesbetegnelse »Fagiolo cannellino di Atina«. Under bønnen er der anbragt en guirlande bestående af grønne blade, som er bundet sammen i midten af et lille rødt bånd. Oven over bønnen er der med sorte linjer tegnet en krone, som er grøn indvendig og gul udvendig. Oven over kronen findes indskriften D.O.P. i sort med skrifttypen Times New Roman. Den yderste og den inderste cirkel er afgrænset af en brun kant og imellem de to cirkler findes indskriften »Fagiolo cannellino di Atina« med fed sort skrift i skrifttypen Times New Roman. I den øverste del er der anbragt tre gule stjerner på blå baggrund ved siden af det italienske flag. Logoet kan størrelsesmæssigt tilpasses til de forskellige anvendelsesformål.

4. Præcis afgrænsning af det geografiske område:

Produktionsområdet for bønner med den beskyttede oprindelsebetegnelse »Fagiolo Cannellino di Atina« omfatter nedenstående kommuner i Frosinone-provinsen: Atina kommune: delkommunerne Settignano, Oboca, Sacco, Sabina, S. Marciano og Case di Melfa - Villa Latina kommune: delkommunen Saccoccia — Picinisco kommune: delkommunerne Di Vito og Immoglie — Casalvieri kommune: delkommunerne Guagno, Casal Delle Mole og Plauto — Casalattico kommune: delkommunerne S. Nazzario og S. Gennaro — Gallinaro kommune: delkommunen Rosanisco. Dette afgrænsede område omfatter jorder, som afvandes af vandløbene Melfa og Mollarino og deres bivandløb.

5. Tilknytning til det geografiske område:

5.1. Det geografiske områdes egenart:

I det område, hvor der dyrkes »Fagiolo Cannellino di Atina«, består jordbunden af aflejringer, der stammer fra holocenperioden. Undergrunden er porøs og hviler på et grus- eller skærvelag. Morfologisk og litologisk set er der i området bakkedrag og dalstrøg, vulkanske formationer, lava og tilsvarende aflejringer som følge af vulkansk aktivitet. Jorderne kaldes lokalt for »focaleti«, fordi de er mørke og rige på mangan. Temperaturen varierer afhængigt af højden, men kommer sjældent ned under – 2 °C om vinteren eller op over 25 °C om sommeren. Vinden kommer fra Syditalien, og bjergene nord for området bremser de kolde vinde. Nedbøren falder især i efterårs- og vinterperioden, men det regner dog også om sommeren, hvilket forhindrer jorden i at tørre ud i juli og august måned.

5.2. Produktets egenart:

De særlige egenskaber, der kendetegner »Fagiolo Cannellino di Atina«, er den milde smag, den mathvide farve, den karakteristiske nyreform, men især, at skindet er usædvanlig blødt og opløses i munden. Til forskel fra andre bønner behøver »Fagiolo Cannellino di Atina« nemlig ikke udblødes inden kogning.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Bønner med den beskyttede oprindelsesbetegnelse »Fagiolo Cannellino di Atina« betragtes som et symbol på kulturen og traditionerne i det område, hvor de dyrkes, jf. punkt 4. Betegnelsen kan føres tilbage til det geografiske område, der historisk set har været bedst egnet til dyrkning af bønner, og som uden tvivl er afgørende for produktets egenart og gør det letgenkendeligt og uefterligneligt. De egenskaber, der karakteriserer »Fagiolo Cannellino di Atina«, er den milde smag, den mathvide farve, den karakteristiske nyreform, men især, at skindet er usædvanlig blødt og opløses i munden. Til forskel fra andre bønner behøver »Fagiolo Cannellino di Atina« nemlig ikke udblødes inden kogning. Disse egenskaber skyldes både økotypens egenart og jordens sammensætning og struktur. Jorden, der lokalt kaldes »focaleto«, består af aflejring, som er rig på mangan, og den er meget porøs og mørk. Det vand, der benyttes til vanding, har et meget lavt indhold af fosfor og kvælstof, som ligger langt under de tilladte grænser, hvilket tyder på, at der ikke forekommer menneskeskabt forurening. Kalcium findes i betydelige mængder og påvirker produktets pektinmængde. Klimatisk set er produktionsområdet også særdeles velegnet til dyrkning af »Fagiolo Cannellino di Atina«. Denne afgrøde er nemlig karakteriseret ved en ret kort dyrkningsperiode, som udelukkende ligger om sommeren, og den kræver temmelig høje dagtemperaturer og forholdsvis lave nattemperaturer. Temperaturudsvingene mellem dag og nat, som er typiske for produktionsområdet, påvirker plantens vækst og dermed det endelige produkts egenskaber. Nedbøren falder især i efterårs- og vinterperioden, men det regner dog også om sommeren, hvilket forhindrer tørke, der ville være skadelig for afgrøden. Den menneskelige faktor bidrager på afgørende måde til, at der opnås et godt produkt. En stor del af befolkningen i området dyrker »Fagiolo Cannellino di Atina« med iver og dygtighed og bruger metoder, som i generationer er blevet videreført fra far til søn. Såsæden, som bedrifterne selv reproducerer år efter år, bevares omhyggeligt. I et område, der økonomisk og beskæftigelsesmæssigt set er så dårligt stillet, og hvor fænomenet emigration stadig gør sig stærkt gældende, indebærer »genopdagelsen« af »Fagiolo Cannellino di Atina« en konkret løsning på beskæftigelsesproblemerne. Den historiske baggrund for »Fagiolo Cannellino di Atina« mangler bestemt heller ikke. Der er mange kilder, som vidner om, hvordan denne bælgplante er blevet en del af den lokale kultur. Allerede i 1811 beskrev Demarco »Fagiolo Cannellino di Atina« som værende af ypperste kvalitet, ligesom Cirelli i »Il Regno delle due Sicilie« (Kongeriget De To Sicilier) giver meget betydningsfulde statistiske oplysninger om landbrugsproduktionen i 1853 og bl.a. nævner, at den årlige produktion af »Fagiolo Cannellino di Atina« udgør 2 500 tomoli (gammelt italiensk mål). »Fagiolo Cannellino di Atina« har altid været landmændenes vigtigste næringsmiddel, som de tilberedte i den karakteristiske gryde »pignata« med en smule olivenolie, og som tidligere var det eneste frokostmåltid. Af gamle regnskabsbøger fremgår det, at bønnerne, ud over at blive anvendt af familierne til eget forbrug og solgt, også blev foræret væk til venner og bekendte, netop fordi de var så værdsat for deres kvalitet. Økonomisk set er »Fagiolo Cannellino di Atina« en af de mest indtægtsgivende afgrøder i dalen, og denne betegnelse har nu vundet indpas i almindelig sprogbrug og forretningssprog og er emne for kongresser og presseartikler.

Henvisning til offentliggørelsen af varespecifikationen:

De italienske myndigheder har indledt den nationale indsigelsesprocedure med offentliggørelse af forslaget om anerkendelse af den beskyttede oprindelsesbetegnelse »Fagiolo Cannellino di Atina« i Gazzetta Ufficiale (det italienske stats tidende) nr. 185 af 10. august 2007.

Den konsoliderede udgave af varespecifikationen kan ses på følgende websted:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

Eller

direkte på ministeriets websted (Ministero delle politiche agricole alimentari e forestali) (http://www.politicheagricole.it), ved at klikke på »Prodotti di Qualità« (i venstre side af skærmen) og derefter på »Disciplinari di Produzione all’esame dell’UE [regolamento (CE) n. 510/2006]«.